Title: Informácia o priebehu a výsledkoch účasti delegácie SR vedenej predsedom vlády SR Mikulášom Dzurindom na IV
Author: vzor
Company: none

Informácia o priebehu a výsledkoch účasti delegácie SR vedenej predsedom vlády SR Mikulášom Dzurindom na IV. summite EÚ - Latinská Amerika a Karibik 
vo Viedni v dňoch 11. - 13.5.2006

	V dňoch 11. až 12. mája 2006 predseda vlády Slovenskej republiky Mikuláš Dzurinda viedol delegáciu SR na IV. summite Európskej únie s Latinskou Amerikou a Karibikom vo Viedni na úrovni hláv štátov a predsedov vlád. 
	Rokovaní hláv štátov a šéfov vlád dňa 12.5.2006 vo forme okrúhlych stolov sa v zastúpení predsedu vlády SR zúčastnila štátna tajomníčka MZV SR Magda Vášáryová, ktorá vystúpila s príhovorom k téme výmeny poznatkov,  rozvoja kapacity človeka a znalostnej ekonomiky, v rámci ktorého na príklade programu MINERVA demonštrovala potrebu využitia fondov EÚ na predmetnú podporu smerujúcu k vytváraniu ekonomiky založenej na podpore vzdelávania tak v EÚ ako aj v LAC.  
	Dňa 13.5.2006 prebehli rokovania so šiestimi regionálnymi zoskupeniami Latinskej Ameriky (EÚ – Andské spoločenstvo, EÚ – CARIFORUM, EÚ – Stredná Amerika, EÚ – Mercosur, EÚ – Čile, EÚ – Mexiko). EÚ bola na týchto rokovaniach zastúpená Trojkou.

	Na otváracom plenárnom zasadnutí vystúpil okrem federálneho kancelára Wolfganga Schüssela po prvýkrát v histórii summitov EÚ – LAC GT OSN Kofi Annan. Za jeden z hlavných problémov oboch regiónov označil vysokú 50% nezamestnanosť mládeže, pričom jej podiel na obyvateľstve je len 25%. Predstavuje to veľkú hrozbu, ktorej dôsledkom je spochybňovanie demokratických inštitúcií a hospodárskej politiky štátov, čo vedie k rastu násilia, kriminality, konzumácii drog, emigrácii, atď. Riešenie vidí v zaradení tvorby nových pracovných miest pre mladých v rámci národných plánov rozvoja hneď na 2. miesto za politikou hospodárskeho rastu. Predseda EK J.M. Barosso zdôraznil potrebu konsolidácie vzťahov EÚ s LAC. Za kľúčovú úlohu pre dobrý rozvoj vzájomných vzťahov a úspešné napredovanie krajín LAC označil regionálnu integráciu, ktorú nie je možné dosiahnuť bez efektívneho multilateralizmu. EÚ toto smerovanie podporuje, postup integrácie, politický a hospodársky vývoj si však musí definovať LAC. Sú však hodnoty – ľudské práva, slobodná ekonomika, demokracia a právny štát, ktoré sú zo strany EÚ nenegociovateľné. Za LAC vystúpil prezident koordinátorskej krajiny – Mexika – V. Fox. EÚ a LAC dnes spája podpora voľného trhu a sociálnej spravodlivosti. Krajiny LAC prešli zložitým historickým vývojom, v dôsledku ktorého majú dnes rôzny prístup k riešeniu ekonomických výziev. Okrem populizmu ho komplikuje aj sociálna nerovnosť a bieda. Východiskom je integrácia v rámci LAC a medzi LAC a EÚ. Jej súčasná úroveň však nezodpovedá ani očakávaniam ani potrebám. 

Obsah rokovaní summitu:

Hlavná téma summitu - posilnenie biregionálnej strategickej asociácie medzi oboma regiónmi – bola rozdelená do 12 subtém, o ktorých rokovali predstavitelia 58 krajín rozdelení do 3 paralelných skupín a ktoré sa premietli aj do záverečnej deklarácie (úplné znenie textu deklarácie aj záverečných komuniké z rokovaní regionálnych zoskupení LAC s EÚ – viď www.uealc.at/en/The_Council_Presidency/EU_LAC_Summit_Viena/Wichtige_Dokumente/
index.html):

1.	Demokracia a ľudské práva
Najvyšší predstavitelia krajín EÚ a LAC sa zaviazali pokračovať vo vzájomnej spolupráci založenej na politickom dialógu. Zdôraznili význam participatívnej demokracie, právneho štátu, dodržiavania ľudských práv, sociálnej spravodlivosti, rovnosti a solidarity, ktoré sú nevyhnutnými predpokladmi udržania mieru a bezpečnosti vo svete. Zdôraznili právo indiánskeho obyvateľstva na sebaurčenie, vzdelanie a zdravotnú starostlivosť a podčiarkli význam prijatia návrhu deklarácie k právam indiánskeho obyvateľstva na nadchádzajúcom VZ OSN. 

2.	Posilnenie multilateralizmu s cieľom zabezpečiť mier, stabilitu a rešpektovanie medzinárodného práva
Konkrétnym krokom v tomto kontexte má byť založenie Euro – latinskoamericko – karibskej nadácie ako fóra na podporu vzdelanosti a kultúrneho dedičstva, ako aj formovania kapacít vo sfére demokracie, ľudských práv, udržateľného rozvoja, školstva a informačnej spoločnosti. Zároveň podčiarkli význam vytvorenia Medzinárodného trestného súdu, novoustanovenej Rady pre ľudské práva (RĽP)  a Komisie pre budovanie mieru (KBM). Pokrok treba dosiahnuť v rokovaniach o reforme BR OSN, ECOSOC a VZ OSN. Zaviazali sa dodržiavať princípy Charty OSN, rešpektovať zvrchovanosť štátov, udržiavať mier a riešiť konflikty nenásilným spôsobom v súlade s medzinárodným právom. Zdôraznili potrebu odzbrojenia a nešírenia jadrových, chemických, biologických a zbraní hromadného ničenia. Minister ZV Jamajky zdôraznil pozitívnu úlohu síl OSN MINUSTAH pri stabilizácii bezpečnostnej situácie na Haiti. Francúzsky prezident vyzval k posilneniu multilateralizmu cez zefektívnenie OSN a zvýšenie reprezentatívnosti jej orgánov (RĽP, KBM). Za prioritné oblasti záujmu označil:1/ solidaritu a väčšiu spravodlivosť, 2/ terorizmus, 3/ šírenie ZHN (každá krajina má právo na mierové využívanie jadrovej energie za podmienky rešpektovania systému nešírenia ZHN a patričnej dôveryhodnosti), 4/ životné prostredie (návrh na vytvorenie osobitného orgánu OSN pre túto oblasť). 
        
3.	Terorizmus
Oba regióny jednoznačne odsúdili terorizmus a jeho dopad na civilné obyvateľstvo a zdôraznili nevyhnutnosť spoločného koordinovaného postupu, predovšetkým na pôde OSN,  pri jeho potláčaní. Rozvojové a malé ostrovné krajiny narážajú v tomto smere na väčšie problémy a vyžadujú špeciálnu pozornosť. Podčiarkli význam prijatia Integrálnej dohody o medzinárodnom terorizme počas 60. VZ OSN. 

4.	Drogy a organizovaný zločin
	Oba regióny sa zhodli na nevyhnutnosti pokračovať v intenzívnom dialógu a užšej spolupráci v tejto oblasti. Centrálnu úlohu v boji proti produkcii a obchodovaniu s drogami zohráva EÚ – LAC mechanizmus pre koordináciu a spoluprácu v oblasti drog a dialóg na vysokej úrovni EÚ – Andské spoločenstvo (CAN). Vyjadrili podporu Akčnému programu OSN o prevencii, potláčaní a eliminácii nelegálneho obchodu s malými a ľahkými zbraňami, ktorého napĺňanie bude vyhodnotené počas konferencie OSN v New Yorku 26.6. – 7.7.2006.
	Ministerka ZV Kolumbie upozornila na prepojenie otázky drog s medzinárodným terorizmom, šírením ľahkých ručných zbraní, korupciou a v neposlednom rade s nadväzujúcou plnohodnotnou sociálnou inklúziou účastníkov drogového reťazca do spoločnosti. V záujme zvýšenia efektívnosti plnenia Panamského akčného plánu z  roku 1999 navrhla zorganizovať v druhej polovici roku 2006 technické stretnutie EÚ – LAC Mechanizmu pre koordináciu a spoluprácu v oblasti drog.
	Minister ZV Francúzska podporil záujem o oživenie Panamského akčného plánu a odporučil, aby podobne ako v EÚ, boli aj v krajinách LAC vytvorené tzv. „observatory laboratories“. Zároveň poukázal na pozitívnu úlohu, ktorú môžu v tomto úsilí zohrať predstavitelia občianskej spoločnosti a podnikateľského sektora.
Minister ZV Bolívie upozornil na historické súvislosti spojené s pestovaním koky a tiež na jej alternatívne spôsoby využívania v medicíne.

5.	Životné prostredie (vrátane prevencie a zmiernenia katastrôf)
Krajiny sa zaviazali pokračovať v plnení záverov Kjótskeho protokolu, ako aj Montrealskej konferencie o klimatických zmenách. Podčiarkli význam prevencie prírodných katastrof prostredníctvom efektívnych mechanizmov a varovných systémov. Podporili závery spoločnej deklarácie o realizácii strategického partnerstva EÚ – LAC v oblasti vodných zdrojov prijatú na IV. svetovom fóre o vode v Mexiku 16. – 22.3.2006 a Konferencie o biologickej diverzite uskutočnenej v Curitibe v marci 2006. 

6.	Energia
EÚ predstavila projekt vytvorenia európskej energetickej politiky založený na princípoch udržateľnosti, konkurencie a bezpečnosti s dôrazom na transparentnosť investícií a výmenu poznatkov v tejto oblasti. EÚ ponúkla LAC strane technickú spoluprácu v kľúčových oblastiach ako obnoviteľné zdroje a bio – pohonné hmoty.  
Energetická bezpečnosť je jedným zo základných pilierov ekonomického a sociálneho rozvoja. Oba regióny sa zhodli na potrebe spolupráce v oblasti energetickej infraštruktúry, energetickej efektivity a obnoviteľnej energie, pričom zdôraznili význam šetrenia energiou. 
	V súvislosti s nedávno vyhláseným dekrétom bolívijského prezidenta o znárodňovaní ropného a plynárenského priemyslu sa viedli zložité rokovania o časti záverečnej deklarácie pojednávajúcej o energiách, ktorá vo svojom konečnom znení na jednej strane uznáva suverénne právo krajiny na správu a regulovanie jej prírodných zdrojov, ale zároveň podporuje posilňovanie spolupráce oboch regiónov s cieľom vybudovania spravodlivej obchodnej siete a regulačných režimov. 
Ministerka ZV Venezuely podporila právo každej krajiny na kontrolu svojich energetických zdrojov a zdôraznila pozitívne dopady regionálnej energetickej integrácie založenej na princípe solidarity, komplementarity a spolupráce. Tiež upozornila na právo každej krajiny  budovať nukleárny  energetický sektor pre mierové účely. Podľa jej hodnotenia dejiny dokázali, že častokrát sú energetické zdroje dôvodom pre inváziu, pričom odmietla štátny terorizmus. Rovnako striktne odmietla tzv. dvojité medzinárodné štandardy, ktorých uplatňovaním sa znižuje význam relevantných medzinárodných organizácií. 

7.	Asociačné dohody, regionálna integrácia, obchod, prepojiteľnosť /konektivita/ (investície, infraštrukúra, informácie) 
Regionálna integrácia je kľúčovým elementom k dosiahnutiu stability, ekonomického rastu a investícií. Pri napredovaní v integrácii Južnej Ameriky zohráva významnú úlohu Juhoamerické spoločenstvo národov. 
Obe strany ocenili úspešné napĺňanie asociačných dohôd EÚ – Mexiko, EÚ – Čile a potrebu ďalšieho prehlbovania spolupráce. EÚ oznámila svoje rozhodnutie začať rokovania o Asociačnej dohode so Strednou Amerikou, zahŕňajúcej vytvorenie zóny voľného obchodu. Obe strany sa zhodli na potrebe zintenzívnenia rokovaní o Asociačnej dohode medzi EÚ – Mercosur, s cieľom ukončiť rokovania o jej uzatvorení. Podpis dohody bol pôvodne plánovaný na máj 2004 počas summitu EÚ - Latinská Amerika v Guadalajare, avšak doteraz nedošlo k zhode medzi oboma blokmi, aj kvôli názorovej nejednotnosti v rámci samotného Mercosur. Obe strany vyzdvihli pokrok dosiahnutý v rokovaniach o Asociačnej dohode EÚ – CARIFORUM. Vo vzťahu k Andskému spoločenstvu (CAN) bolo dohodnuté vyhodnotiť do 20.7.2006 dosiahnutú úroveň rokovaní a pokračovať v procese vedúcom k začatiu rokovaní o Asociačnej dohode EÚ – CAN. CAN sa v súčasnosti nachádza v kríze a v dôsledku vnútorných rozporov mu hrozí rozpad. Vystúpenie Venezuely z CAN v dôsledku podpísania obchodných dohôd Ekvádoru, Peru a Kolumbie s USA predstavuje jeho ďalšie oslabenie.   
	Zhodli sa na potrebe uplatňovania pozitívnych výsledkov rokovaní WTO z Doha ako priorite agendy v oblasti medzinárodného obchodu. Tieto by umožnili krajinám LAC zvýšiť ich export a tak stimulovať ekonomický rast v regióne. Vyzvali k reforme medzinárodných finančných inštitúcií so zameraním na ľahší prístup krajín so stredným príjmom na svetové trhy.  
	
8.	Rast a zamestnanosť
Predstavitelia oboch regiónov potvrdili rozhodnutie podporovať rovnomerný a stály ekonomický rast s cieľom zvýšiť zamestnanosť a odstrániť chudobu a sociálnu diskrimináciu prostredníctvom zodpovednej politiky správy verejných vecí, ktorá zabezpečí spravodlivejšie rozdelenie prostriedkov. Na regionálnej a medzinárodnej úrovni by malo dôjsť k výmene skúseností s vytváraním pracovných miest a s prednostným umiestňovaním mladých ľudí na trhu práce. Zdôraznili potrebu odstrániť nerovnosť pohlaví a zrovnoprávniť postavenie ženy v spoločnosti vychádzajúc zo záverov Deklarácie z Pekingu, ochrany detí a telesne postihnutých. Vlády krajín by sa mali snažiť o zvýšenie verejných výdavkov investovaných do sociálnej oblasti na úkor rozpočtov vo vojenskej oblasti.    

9.	Boj proti chudobe, nerovnosti a diskriminácii
Cieľom integrácie má byť dosiahnutie výrazného zredukovania chudoby. Chudoba a sociálna nerovnosť brzdia nielen ekonomický rozvoj, ale aj rozvoj demokracie. Základom k odstráneniu chudoby je podpora rozvoja obchodu, sociálneho zabezpečenia a vzdelania. Trhové ekonomiky môžu prosperovať len na základoch stabilnej a spravodlivej spoločnosti a v klíme demokratickej vlády. V súlade s Deklaráciou z Durbanu jednoznačne odsúdili rasizmus, xenofóbiu a iné formy diskriminácie. Ocenili uskutočnenie III. fóra EÚ – LAC o občianskej spoločnosti vo Viedni v dňoch 30.3. – 1.4.2006.

10.	Rozvojová spolupráca a medzinárodné financovanie rozvoja
Potvrdili svoje záväzky pri napĺňaní Miléniových rozvojových cieľov, pričom ocenili úlohu EÚ ako najväčšieho rozvojového donora krajín LAC a Karibiku. Obe strany sa zhodli na potrebe odstránenia zbytočnej byrokracie a zabezpečenia väčšej efektivity pri poskytovaní rozvojovej pomoci krajinám LAC. Tieto uvítali rozhodnutie EÚ zdvojnásobiť výšku finančnej pomoci krajinám LAC do r. 2015, pričom sa zaviazali sprehľadniť použitie poskytnutých finančných prostriedkov. Zhodli sa na potrebe pokračovať v intenzívnom dialógu s cieľom ukončiť rokovania z Doha do konca r. 2006. Tieto by mali umožniť efektívne začlenenie a aktívnu účasť rozvojových krajín vo svetovom obchode. Ocenili Iniciatívu na zníženie dlhu chudobných vysoko zadĺžených krajín a jej aplikovanie na vybrané krajiny.       

11.	Migrácia
Za negatívne následky migrácie označili „únik mozgov“ a výsledkov ich odbornej práce, ako aj obchodovanie s ľuďmi. Pozitívnym prvkom migrácie je prínos emigrantských komunít do hospodárskeho a kultúrneho života prijímajúcich štátov. Dôraz položili na požiadavku rovnoprávneho správania sa k imigrantom. Migrácia predstavuje obrovský problém predovšetkým pre malé krajiny. Dôsledky migrácie by sa mali viac odraziť pri príprave rozvojových programov. Ocenili uskutočnenie II. schôdzky expertov na migráciu medzi EÚ a LAC, ktorá sa uskutočnila v Cartagena de Indias, Kolumbia, 1. – 2.3.2006. Podčiarkli význam pripravovaného Dialógu na vysokej úrovni o medzinárodnej migrácii a rozvoji v New Yorku 14. – 15.9.2006 ako dôležitého fóra na prerokovanie všetkých aspektov tejto problematiky. 

12.	Výmena poznatkov a rozvoj kapacity človeka: vyššie vzdelanie, výskum, veda a technológia, kultúra
Zdôraznili potrebu celoživotného vzdelávania a využívania ľudských zdrojov a poznatkov pre budúce generácie. Vzdelanie, inovácia a profesionálna orientácia otvárajú cestu mládeži k aktívnemu občianstvu. Nevyhnutnými predpokladmi upevnenia mieru a rozvoja krajín sú rôznorodosť kultúr a ich vzájomné rešpektovanie sa. Podporili výsledky IV. ministerského fóra informačnej spoločnosti EÚ – LAC o aliancii pre sociálnu kohéziu uskutočnenú v Lisabone v apríli 2006. Za prioritu označili vytvorenie Spoločného priestoru EÚ – LAC v oblasti vyššieho vzdelania orientovaného na užšiu spoluprácu v intenciách záverov ministerskej konferencie z apríla 2005 v Mexiku. Ocenili iniciatívu EK podstatne rozšíriť ich program výmenných pobytov. Vyzdvihli význam vedy a technológií pre ekonomický a sociálny rozvoj a podporili výsledky schôdze vysokých funkcionárov pre vedu a techniku EÚ a LAC, ktorá sa uskutočnila 1. – 3.2.2006 v Salzburgu.       

V priebehu diskusie zaznelo viacero rôznorodých názorov a myšlienok, z ktorých vyberáme:

S ostrou kritikou vzťahov EÚ k LAC vystúpil kubánsky viceprezident, podľa ktorého sa vôbec nepodarilo naplniť cieľ vytýčený na I. summite v r. 1999 – konsolidáciu vzájomných vzťahov. EÚ podľa neho stráca v LAC svoj profil a orientuje sa na USA a svoje vlastné vnútorné problémy. Obchod s LAC klesá v dôsledku vysokých ciel a poľnohospodárskych dotácií. Prichádzajúca rozvojová pomoc, ktorá zďaleka nedosahuje sľubovaných 0,7% HDP, zahŕňa aj náklady na mierové operácie, je drahá a zameraná len na riešenie problémov donorských krajín (drogy, kriminalita) ale nie recipientov (školstvo, zdravotníctvo, infraštruktúra). Z dnešného politického a ekonomického usporiadania sveta profitujú len EÚ a USA, ktoré navyše lákajú expertov z LAC k emigrácii. Rétorika o ĽP a demokracii slúži len ako zásterka pre miešanie sa do vnútorných záležitostí LAC. EÚ aj USA hlasovali proti členstvu Kuby v Rade pre ĽP, do ktorej však aj tak bola zvolená 135 hlasmi. Cieľ summitu – strategická asociácia EÚ a LAC – sa v skutočnosti nenapĺňa, pretože problémy sa nediskutujú otvorene a prijaté rozhodnutia sa nerealizujú. K tejto kritike sa pripojilo aj viacero najmä karibských krajín, ktoré oponovali súčasnému systému a množstvu rozvojovej pomoci EÚ, ktorá podľa ich názoru prúdi v malom množstve do nesprávnych oblastí a prístup k nej je značne komplikovaný a zdĺhavý. Pre ilustráciu premiér St. Vincent vyhlásil, že pomoc EÚ je nevyhnutná a žiadúca, ale ďakovať za ňu nebude, pretože za ich chudobu nesie zodpovednosť Európa.
	Španielsky premiér zdôraznil spoločný cieľ, ktorým je boj proti chudobe a nerovnosti a prístup k základným sociálnym službám, zdravotníctvu a vzdelaniu v LAC pre všetkých. Podporil zlepšenie prístupu krajín LAC k finančným inštitúciám rozvinutého sveta a zdôraznil dôležitosť sociálnej zodpovednosti nadnárodných spoločností pôsobiacich v LAC. Vyzval aj k zvýšeniu investícií do vzdelania a kultúrnej spolupráce, čím podporil predchádzajúce vystúpenie ŠTAT M. Vášáryovej.
	Čilská prezidentka taktiež označila chudobu za hlavný problém LAC. Jej krajine sa ju hospodárskym rastom a spravodlivým rozdeľovaním za posledných 15 rokov podarilo znížiť o 40%. Zavedenie demokracie do života spoločností v LAC veľmi pomohlo, ale v mnohých krajinách to obyvateľstvo nepocítilo aj ekonomicky. Cesty k zlepšeniu sú rôzne, preto je dôležité nikoho a žiadny proces vopred nevylučovať. Čile presviedča partnerov svojím príkladom, keď cez otvorenú ekonomiku, regionálnu integráciu a následne bilaterálnu asociačnú dohodu s EÚ vytvorilo dynamickú ekonomiku a nové pracovné príležitosti.

Hodnotenie: 

	Oficiálna účasť delegácie SR vedenej predsedom vlády SR Mikulášom Dzurindom na IV. summite EÚ – Latinská Amerika a Karibik potvrdila záujem a pripravenosť SR na aktívnu účasť v spoločnej zahraničnej a bezpečnostnej politike EÚ voči ostatným krajinám a regiónom, v tomto prípade k regiónu Latinskej Ameriky a Karibskej oblasti. EÚ a Latinská Amerika a Karibik potvrdili v prijatej Deklarácii z Viedne svoj záujem na konsolidácii existujúceho biregionálneho strategického partnerstva. 
	Dôležitosť a význam, aký prikladajú summitu EÚ – LAC oba regióny potvrdila aj vysoká účasť najvyšších predstaviteľov ich krajín na tomto fóre, ktorá je zároveň dôkazom jeho životaschopnosti aj do budúcnosti. 
Konkrétnym pozitívnym výsledkom summitu bolo otvorenie rokovaní o Asociačnej dohode EÚ – Stredná Amerika zahŕňajúcej vytvorenie zóny voľného obchodu. Naopak, nepodarilo sa pokročiť v rokovaniach o asociačnej dohode s Mercosurom predovšetkým z dôvodov vnútornej názorovej nejednotnosti v rámci Mercosur, ako aj rozdielnych pozícií EÚ a Mercosur v otázkach poľnohospodárskych dotácií a ciel na služby prerokovávaných v rámci kola Doha rokovaní vo WTO. Nepodarilo sa otvoriť ani rokovania o asociačnej dohode EÚ - CAN z dôvodu vnútornej dezintegrácie v bloku (Venezuela tesne pred summitom vystúpila z CAN a členstvo Bolívie v zoskupení je otáznym). Napriek tomu bolo dohodnuté vyhodnotiť do 20.7.2006 dosiahnutú úroveň integrácie v CAN a pokračovať v procese vedúcom k začatiu rokovaní o Asociačnej dohode EÚ – CAN.
Summit potvrdil jednotu cieľov spolupráce oboch regiónov v oblasti politickej, sociálnej, ekonomickej, kultúrnej a v ďalších sférach spoločného záujmu, ako aj hodnôt, na ktorých je založená.  Diskusia však ukázala, že problémy nastávajú pri konkretizácii spôsobov dosiahnutia cieľov (rôzne politické a ekonomické nástroje), ktoré sú výsledkom často rozdielneho chápania daných hodnôt (ľudské práva, slobodný trh), z čoho vyplýva nevyhnutnosť ďalšieho dialógu. Pre EÚ a rozvinutý demokratický svet má LAC v čase multilateralizmu významnú cenu v tom, že na rozdiel od ostatných regiónov a kontinentov (až na výnimky) zdieľame blízke kultúrne a historické väzby, ktoré poskytujú vhodný potenciál pre spoluprácu a riešenie globálnych výziev na pôde medzinárodných organizácií, najmä OSN.
Ďalší, v poradí V. summit EÚ – Latinská Amerika a Karibik sa bude konať v máji 2008 v Lime, Peru.